Diari Oficial de la Generalitat Valenciana


Sumari del DOGV 9507, del 09-01-2023 (2022/12188)

RESOLUCIÓ de 16 de desembre de 2022, de la Secretaria Autonòmica d'Educació i Formació Professional, per la qual es convoca el procés de selecció d'instituts d'excel·lència de Formació Professional a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9507

Data del DOGV
:   09-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12700


Data del document
:   16-12-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 16 de desembre de 2022, de la Secretaria Autonòmica d'Educació i Formació Professional, per la qual es convoca el procés de selecció d'instituts d'excel·lència de Formació Professional a la Comunitat Valenciana.  
 [2022/12487]  
La Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació, estableix que la Formació Professional comprén el conjunt d'accions formatives que capaciten per a l'acompliment qualificat de les diverses professions, l'accés a l'ocupació i la participació activa en la vida social, cultural i econòmica.  
Llei orgànica 3/2022, de 31 de març, d'ordenació i integració de la Formació Professional, en l'article 78.5 determina que l'Administració general de l'Estat promourà la figura de centre d'excel·lència de formació professional en l'àmbit estatal, els requisits i el procediment de qualificació del qual s'establiran reglamentàriament.  
L'Ordre EFP/717/2022, de 22 de juliol, per la qual es crea la xarxa estatal de centres d'excel·lència de formació professional, s'estableixen les bases reguladores per a la concessió d'ajudes per a la seua implantació i desenvolupament, i es procedeix a la seua convocatòria l'any 2022, en el marc del Pla de Recuperació, Transformació i Resiliència (BOE 180, 28.07.2022), defineix les característiques distintives dels centres integrants de la xarxa estatal de centres d'excel·lència de formació professional, següents:  
a) La innovació i l'excel·lència en la prestació de serveis de Formació Professional, en les accions formatives i modalitats previstes en la normativa reguladora de les ofertes de Formació Professional, tant des del punt de vista de la metodologia dels processos formatius com de la disponibilitat, mitjans i recursos utilitzats, així com de la implementació de procediments i continguts de digitalització aplicada i sostenibilitat mediambiental. Formaran part d'aquest àmbit les propostes noves d'organització i impartició de currículums mitjançant metodologies d'aprenentatge basades en reptes (ABR), projectes singulars o altres metodologies actives.  
b) La innovació i l'excel·lència vinculada a projectes d'investigació aplicada als processos productius o de prestació de serveis corresponents als sectors, subsectors o famílies professionals per als quals el centre desenvolupe la seua activitat, desenvolupats de manera coparticipada amb altres centres amb vinculació directa al seu entorn educatiu-formatiu, amb centres d'altres territoris, així com amb empreses, organismes i entitats.  
c) La innovació i l'excel·lència en el suport a l'emprenedoria, a la transició educatiu-formativa i a la inserció laboral.  
d) La innovació i l'excel·lència en l'establiment de relacions i projectes comuns amb l'entorn socioeducatiu i laboral, així com administracions públiques, empreses, organismes i entitats.  
e) La innovació i excel·lència en la inclusió en els plans i projectes d'elements que incentiven la igualtat efectiva de gènere en els àmbits educatiu-formatiu i d'acompliment professional, així com la integració i l'accés a la formació de col·lectius d'especial vulnerabilitat.  
  
En el mateix sentit, el Reial decret 1147/2011, de 29 de juliol, pel qual s'estableix l'ordenació general de la Formació Professional en el sistema educatiu, destaca, en l'article 56, l'impuls a la innovació i qualitat, establint els mecanismes oportuns perquè el Ministeri d'Educació impulse, juntament amb les administracions educatives, accions i mesures dirigides, entre altres finalitats, a incentivar l'esforç dels centres per a la millora dels nivells de qualitat com a contribució a l'excel·lència en l'àmbit de la Formació Professional, així com potenciar la innovació en aspectes didàctics, tecnològics, d'orientació i inserció professional.  
  
En correlació amb l'esmentada xarxa de centres de referència nacional, i per a reforçar la presència en el nostre territori de centres d'excel·lència, concebuts com una institució al servei dels sistemes de Formació Professional, que faciliten una formació i ensenyaments professionals competitius i que responguen al context immediat de demanda de qualificació dels sectors productius, es va crear la xarxa d'instituts d'excel·lència en l'àmbit de la Formació Professional mitjançant la Resolució de 26 de febrer de 2021, de la Secretaria Autonòmica d'Educació i Formació Professional, per la qual es convoca el procés de selecció d'instituts d'excel·lència de Formació Professional a la Comunitat Valenciana (DOGV 9036, 08.03.2021), i la Resolució de 24 de maig de 2021, de la Secretaria Autonòmica d'Educació i Formació Professional, per la qual se seleccionen els instituts que conformen la Xarxa d'Instituts d'Excel·lència de Formació Professional a la Comunitat Valenciana (DOGV 9098, 02.06.2021).  
Així, aquests instituts d'excel·lència es distingeixen per a programar i executar actuacions de caràcter innovador, experimental i formatiu en matèria de formació professional, i estan organitzats en una xarxa de centres autonòmics de Formació Professional. El seu treball és, en conseqüència, referent tecnològic i competencial per al sector productiu i formatiu.  
Per aquest motiu, des d'aquesta secretaria autonòmica, es vol incorporar a la Xarxa d'Excel·lència de la Comunitat Valenciana centres públics de Formació Professional que destaquen pel seu treball innovador i excel·lent perquè siguen partícips actius i referents de l'excel·lència amb la finalitat general de planificar i desenvolupar accions d'innovació aplicada, i realitzar experimentació i investigació en matèria de formació professional.  
D'acord amb la normativa indicada, i en vista de les funcions que em són atribuïdes en el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte i àmbit d'aplicació  
1. La present resolució té per objecte convocar el procediment de selecció i nomenament de centres docents públics de Formació Professional per a ser reconeguts com a instituts d'excel·lència de Formació Professional a la Comunitat Valenciana.  
2. Els sectors productius convocats són els indicats en l'annex II d'aquesta resolució que no compten amb centre seleccionat d'excel·lència.  
  
Segon. Definició  
1. Es consideren instituts d'excel·lència de Formació Professional els centres públics que, coordinats per la direcció general responsable de la Formació Professional del sistema educatiu, planifiquen i desenvolupen accions d'innovació aplicada, i realitzen experimentació i investigació en matèria de Formació Professional.  
2. Els instituts d'excel·lència de Formació Professional estaran especialitzats en els diferents sectors productius, a través de les famílies o sectors professionals reconeguts a la Comunitat Valenciana.  
  
3. Aquests centres ajudaran a desenvolupar noves tendències pedagògiques i serveis tècnics a la resta de centres de la Comunitat Valenciana, en l'àmbit de la família professional assignada o sector productiu.  
4. Els instituts d'excel·lència de Formació Professional poden incloure accions de difusió i investigació d'aspectes relacionats amb la seua especialització dirigides a personal formador, empreses i estudiants, coordinats amb la direcció general responsable en matèria de Formació Professional.  
5. Es defineix la Xarxa d'Instituts d'Excel·lència de Formació Professional a la Comunitat Valenciana com un node de col·laboració entre els mateixos membres d'aquesta xarxa i entre aquests i els diferents centres educatius que imparteixen Formació Professional per a dinamitzar i concretar un projecte comú.  
  
Tercer. Finalitats  
Les finalitats dels instituts d'excel·lència d'ensenyament a la Comunitat Valenciana, en l'àmbit de la seua especialització, són:  
a) Detectar les necessitats de qualificació del sistema productiu i contribuir a l'actualització i al desenvolupament de les competències contingudes en els títols de Formació Professional per a adaptar-la a les esmentades necessitats.  
b) Coordinar-se amb altres centres dependents de la Conselleria d'Educació, Cultura i Esport per a experimentar projectes d'innovació relacionats amb les famílies professionals o sectors productius, en matèria de formació professional, quant a la determinació i les propostes en temes tecnològics i pedagògics.  
c) Realitzar activitats conjuntes amb les associacions empresarials, sectorials o empreses de caràcter autonòmic, a fi de concretar accions que milloren les competències de l'alumnat.  
d) Servir d'enllaç entre la Conselleria d'Educació, Cultura i Esport, els centres de Formació, Innovació i Recursos per al professorat (CEFIRE) i els sectors productius i socials, i promoure la creació de nodes de coordinació en l'àmbit de la Formació Professional.  
  
e) Proporcionar a la direcció general competent en matèria de formació professional del sistema educatiu la informació necessària per a la millora del sistema integrat de Formació Professional.  
  
Quart. Funcions  
Les funcions dels instituts d'excel·lència d'ensenyament professional a la Comunitat Valenciana, en l'àmbit de la família professional o sector productiu assignat, són:  
1. Reconéixer millores en la qualificació dels sectors productius, per a adequar l'oferta de Formació Professional a les necessitats dels sectors econòmics.  
2. Col·laborar amb els centres de referència nacional i amb els centres que imparteixen Formació Professional a la Comunitat Valenciana en l'àmbit de la investigació i la innovació.  
3. Experimentar accions d'innovació aplicada en els centres educatius, essencialment en temes de noves metodologies pedagògiques aplicades en els cicles formatius.  
4. Col·laborar i participar amb els CEFIRE i, més concretament, amb els CEFIRE específics de Formació Professional per a dissenyar i desenvolupar plans de perfeccionament tècnic i metodològic dels docents, experts i orientadors professionals.  
5. Participar, juntament amb la direcció general competent en matèria de formació professional, en l'estudi de la idoneïtat i la proposta d'actualitzacions d'instal·lacions, equipaments i mitjans didàctics.  
6. Investigar mètodes d'assegurament de la qualitat aplicats als centres que imparteixen Formació Professional.  
8. Col·laborar amb instituts tecnològics, per a observar i analitzar l'evolució dels diferents sectors productius.  
9. Participar en programes i iniciatives internacionals.  
10. Realitzar altres funcions que els siguen assignades per la direcció general competent en matèria de formació professional del sistema educatiu relacionades amb els fins descrits.  
  
Cinqué. Requisits dels centres sol·licitants  
Els instituts que imparteixen formació a la Comunitat Valenciana i sol·liciten pertànyer a la xarxa d'instituts d'excel·lència han de reunir les següents condicions:  
1. Estar impartint, almenys, dos cicles de la família professional en la qual es vol participar en la Xarxa d'Instituts d'Excel·lència de la Comunitat Valenciana durant més de quatre cursos acadèmics, a excepció de les famílies d'Arts i Artesanies i de Vidre i Ceràmica, on tan sols és necessari un cicle formatiu.  
2. Tindre certificat un sistema de gestió de la qualitat o comprometre's a tindre'l en tres anys.  
3. Presentar un pla d'acció que desenvolupe les funcions contingudes en la present resolució.  
  
Sisé. Nomenament i selecció dels centres que integren la Xarxa d'Instituts d'Excel·lència de Formació Professional  
1. El nomenament d'institut d'excel·lència de Formació Professional de la Comunitat Valenciana serà mitjançant una resolució de la Secretaria Autonòmica d'Educació i Formació Professional.  
2. La nominació, per primera vegada, d'un centre com a membre de la xarxa d'instituts d'excel·lència en representació d'una de les famílies o sectors professionals establits, serà per un període de quatre anys.  
  
3. Els centres aspirants a formar part de la Xarxa d'Instituts d'Excel·lència de Formació Professional hauran de presentar la sol·licitud segons el model de l'annex I de la present resolució en:  
https://www.gva.es/va/inicio/procedimientos.  
El termini de presentació és de 30 dies naturals a comptar des de l'endemà de la publicació d'aquesta resolució en el Diari Oficial de la Generalitat Valenciana.  
4. La selecció dels centres de la xarxa d'instituts d'excel·lència la farà una comissió constituïda a aquest efecte i integrada pels membres següents:  
- La persona titular de la direcció general competent en matèria de formació professional.  
- La persona titular de la Subdirecció General d'Ordenació i Planificació de Formació Professional i Ensenyaments Professionals.  
- Una persona representant de la Inspecció d'Educació designada per la Inspecció General d'Educació.  
- Una persona representant dels CEFIRE específics de Formació Professional designada per la Subdirecció General de Formació del Professorat.  
- Una persona representant de la Direcció General de Formació Professional i ensenyaments de règim especial designada per la direcció, que actuarà com a secretari o secretària, amb veu i sense vot.  
5. La comissió de selecció es reunirà per a valorar la idoneïtat i mèrit dels centres aspirants en un màxim d'un mes a comptar des de la finalització del termini per a presentar les sol·licituds i cada vegada que s'haja de substituir algun membre de la xarxa.  
  
Seté. Renovació i pèrdua de la condició d'institut d'excel·lència de Formació Professional  
1. Transcorregut el període de quatre anys, es realitzarà una nova convocatòria per a actualitzar la relació d'instituts d'excel·lència de la Comunitat Valenciana.  
2. La direcció general competent en matèria de formació professional avaluarà el funcionament dels centres seleccionats i podrà proposar, abans que finalitze el període establit, a la Secretaria Autonòmica d'Educació i Formació Professional, la revocació motivada d'algun dels instituts seleccionats en la present convocatòria i la seua substitució per un altre centre.  
3. Els centres designats per aquest procediment seran nomenats pel mateix període que el centre revocat.  
  
Huité. Entrada en vigor  
Aquesta resolució tindrà efectes des de l'endemà de la publicació en el Diari Oficial de la Generalitat Valenciana.  
De conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, les persones interessades podran interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) Recurs potestatiu de reposició davant de la consellera d'Educació, Cultura i Esport en el termini d'un mes, a comptar de l'endemà de la publicació.  
b) Recurs contenciós administratiu davant del Tribunal Superior de Justícia de la Comunitat Valenciana en el termini de dos mesos, a comptar de l'endemà de la publicació.  
  
València, 16 de desembre de 2022.- El secretari autonòmic d'Educació i Formació Professional: Miguel Soler Gracia.  
  
  
  
ANNEX II  
Xarxa de Centres d'Excel·lència  
  
Família professional Sector productiu Assignats  
Activitats Físiques i Esportives IES CONSELLERIA  
Administració i Gestió IES JOAN FUSTER  
Agrària Producció agrícola i forestal IES EL PALMERAL  
 Producció Ecològica Sense assignar  
Arts gràfiques CIPFP CIUTAT DE L'APRENENT  
Artes i Artesania CIPFP BENICARLÓ  
Comerç i Màrqueting Internacional i Transport i logística IES PERE BOÏL  
 Comerç i publicitat IES ABASTOS  
Edificació i Obra Civil CIPFP BLASCO IBÁÑEZ  
Electricitat i Electrònica Instal·lacions i Sistemes IES FEDERICA MONTSENY  
 Automàtica i Robòtica IES COTES BAIXES  
Energia i Aigua Sense assignar  
Fabricació Mecànica Màquina-Eina IES MOLÍ DEL SOL  
 Fabricació Avançada IES ALMUSSAFES  
Hostaleria i Turisme Hostaleria IES CAP DE L'ALJUB  
 Turisme IES TIRANT LO BLANC (Elx)  
Imatge Personal CIPFP BATOI  
Imatge i So IES LA MARXADELLA  
Indústries Alimentàries Indústria Agroalimentària CIPFP VALLE DE ELDA  
 Tecnologia   
d'aliments Sense assignar  
Informàtica i Comunicacions Informàtica aplicada CIPFP MISLATA  
 Sistemes Avançats IES SEVERO OCHOA  
Instal·lació i Manteniment Instal·lacions i Manteniment CIPFP FAITANAR  
 Termodinàmica CIPFP LUIS SUÑER  
Fusta, Moble i Suro Sense assignar  
Maritimopesquera Sense assignar  
Química Química aplicada Sense assignar  
 Química Industrial Sense assignar  
Sanitat Tecnologia Sanitària CIPFP AUSIÀS MARCH  
 Assistencial CIPFP LA COSTERA  
Seguretat i Medi Ambient Medi ambient Sense assignar  
 Emergències i Protecció CIPFP XEST  
Serveis Socioculturals i a la Comunitat Inclusió Social CIPFP MISERICÒRDIA  
Tèxtil, Confecció i Pell Tèxtil Confecció IES JAUME I  
 Calçat i Pell IES SIXTO MARCO  
Transport i Manteniment de Vehicles Vehicles CIPFP CANASTELL  
 Aeronàutica Sense assignar  
Vidre i Ceràmica IES CAMINÀS